RO Jurnalul Oficial al Uniunii Europene L 215/4

REGULAMENTUL (UE) 2016/1355 AL COMISIEI

din 9 august 2016

de modificare a anexei II la Regulamentul (CE) nr. 396/2005 al Parlamentului European și al Consiliului în ceea ce privește substanța tiacloprid

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),

întrucât:

(1) Limitele maxime de reziduuri (LMR-uri) pentru tiacloprid au fost stabilite în anexa II la Regulamentul (CE) nr. 396/2005.

(2) În contextul unei proceduri de obținere a autorizației de utilizare a unui produs de protecție a plantelor care conține substanța activă tiacloprid pe rapiță, a fost depusă o cerere de modificare a actualei LMR pentru miere și alte produse apicole, în temeiul articolului 6 alineatul (1) din Regulamentul (CE) nr. 396/2005.

(3) În conformitate cu articolul 8 din Regulamentul (CE) nr. 396/2005, cererea respectivă a fost evaluată de statul membru în cauză, iar raportul de evaluare a fost înaintat Comisiei.

(4) Autoritatea Europeană pentru Siguranța Alimentară, denumită în continuare „autoritatea”, a evaluat cererea și raportul de evaluare, analizând în special riscurile pentru consumatori și, după caz, pentru animale și a emis un aviz motivat cu privire la LMR propusă (2). Ea a transmis respectivul aviz Comisiei și statelor membre și l-a pus la dispoziția publicului.

(5) Autoritatea a concluzionat că toate cerințele privind datele au fost îndeplinite și că modificarea LMR cerută de solicitant este admisibilă în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut seama de cele mai recente informații privind proprietățile toxicologice ale substanței. Nici expunerea pe toată durata vieții la această substanță prin consumul tuturor produselor alimentare care pot conține substanța respectivă, nici expunerea pe termen scurt ca urmare a unui consum mare de produs relevant nu au indicat existența unui risc de depășire a dozei zilnice acceptabile sau a dozei acute de referință.

(6) Autoritatea a propus mai multe LMR-uri pentru miere, care urmează să fie examinate de către responsabilii cu gestionarea riscurilor și care se bazau pe trialurile pe teren prezentate de solicitant și pe datele de monitorizare la nivelul Uniunii. Deoarece nu există niciun risc pentru consumatori, LMR pentru tiacloprid în miere ar trebui stabilită la nivelul de 0,2 mg/kg, pe baza studiilor disponibile privind reziduurile. Datele de monitorizare sunt de o natură similară și confirmă acest nivel.

(7) Pe baza avizului motivat al autorității și ținând seama de factorii relevanți pentru subiectul în cauză, modificarea adecvată a LMR îndeplinește cerințele de la articolul 14 alineatul (2) din Regulamentul (CE) nr. 396/2005.

(8) Prin urmare, Regulamentul (CE) nr. 396/2005 ar trebui modificat în consecință.

(9) Pentru a reduce la minimum eventualele perturbări ale pieței care pot rezulta din aplicarea provizorie a LMR pentru miere, stabilită la nivelul limitei de cuantificare de Regulamentul (UE) 2015/1200 al Comisiei (3), prezentul regulament ar trebui să intre în vigoare cât mai curând posibil.

(10) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexa II la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în ziua următoare datei publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 9 august 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Rapoarte științifice ale EFSA disponibile online la

http://www.efsa.europa.eu: Reasoned opinion on the modification of the existing maximum residue level for thiacloprid in honey (Aviz motivat privind modificarea limitei maxime de reziduuri existente pentru tiacloprid în miere), EFSA Journal 2016;14(3):4418 [21 pp.].

(3) Regulamentul (UE) 2015/1200 al Comisiei din 22 iulie 2015 de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor amidosulfuron, fenhexamid, kresoxim-metil, tiacloprid și trifloxistrobin din sau de pe anumite produse (JO L 195, 23.7.2015, p. 1).